ટી20 ક્રિકેટમાં ધોની માસ્ટર છે. તે છેલ્લી ઓવર્સમાં આવીને મેચનું પાસુ પલટી નાખે છે, તેમાંય ખાસ કરીને આઇપીએલમાં તો ધોનીના આગમન બાદ 12-14 રનની સરેરાશના ટારગેટને ડિફેન્ડ કરવો બોલિંગ ટીમ માટે કપરો થઈ પડે છે અને તેનું ઉદાહરણ આ વખતે એક કરતાં વધુ વખત જોવા મળ્યું છે. ધોનીએ તાજેતરમાં જ એક એવા રેકોર્ડની બરાબરી કરી છે જેની તરફ ખાસ કોઈનું ધ્યાન ગયું નથી. ધોની ટી20 ક્રિકેટમાં અત્યાર સુધીમાં 105 વખત નોટઆઉટ રહ્યો છે. વેસ્ટ ઇન્ડિઝનો કેઇરોન પોલાર્ડ સવા ચારસોથી વધુ ટી20 મેચ રમીને 105 વખત નોટઆઉટ રહ્યો છે જ્યારે આઇપીએલમાં રાજસ્થાન સામેની મેચમાં ધોની 33 રન સાથે અણનમ રહ્યો તે સાથે તેની કારકિર્દીમાં 105 વખત અણનમ રહ્યો છે.